Document ID: 32004D0926

DEĊIŻJONI TAL-KUNSILL
tat-22 ta' Diċembru 2004
dwar id-dħul b' effett ta' partijiet ta' l-acquis ta' Schengen mir-Renju Unit tal-Gran Brittanja u l-Irlanda ta' Fuq
(2004/926/KE)
IL-KUNSILL TA' L-UNJONI EWROPEA,
Wara li kkunsidra d-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħu sehem f'ċerti disposizzjonijiet ta' l-acquis ta' Schengen (1) u b'mod partikolari l-Artikolu 6 tagħha,
Billi:
(1)
Ir-Renju Unit esprima l-intenzjoni tiegħu li jibda l-implimentazzjoni tal-partijiet li ġejjin ta' l-acquis ta' Schengen: Koperazzjoni ġudizzjarja, Koperazzjoni dwar id-drogi, art. 26 u art. 27 tal-Konvenzjoni ta' Schengen, u Koperazzjoni tal-Pulizija,
(2)
Ir-Renju Unit indika li hu lest japplika d-disposizzjonijiet kollha ta' l-acquis ta' Schengen imsemmija fl-Artikolu 1 tad-Deċiżjoni 2000/365/KE bl-eċċezzjoni ta' dawk dwar is-Sistema ta' Informazzjoni ta' Schengen.
(3)
Ir-Renju Unit ser ikompli jħejji għall-implimentazzjoni tad-disposizzjonijiet rilevanti tas-Sistema ta' Informazzjoni ta' Schengen u għall-protezzjoni ta' data.
(4)
Kwestjonarju ġie mibgħut lir-Renju Unit, li t-tweġibiet tiegħu ġew reġistrati u saret żjara sussegwenti ta' verifika u valutazzjoni fir-Renju Unit skond il-proċeduri applikabbli fil-qasam ta' koperazzjoni tal-pulizija.
(5)
Fir-rigward ta' l-applikazzjoni ta' l-acquis ta' Schengen li għandhu x'jaqsam ma' l-oqsma msemmija hawn fuq, il-kwestjonarju u ż-żjara wrew li l-ħtiġiet li għandhom x'jaqsmu mal-leġislazzjoni, il-livelli ta' l-għadd ta' ħaddiema, it-taħriġ, l-infrastruttura u r-riżorsi materjali ġew sodisfatti.
(6)
Il-prekondizzjonijiet għall-implimentazzjoni mir-Renju Unit ta' dawk id-disposizzjonijiet ta' l-acquis ta' Schengen kif elenkati fl-Artikolu 1a(i), (b), (ċ)(i) u (d)(i) tad-Deċiżjoni 2000/365/KE ġew sodisfatti, biex sar possibbli li dawn id-disposizzjonijiet u l-iżviluppi tagħhom jidħlu b' effett għar-Renju Unit.
(7)
Id-Deċiżjoni 2000/365/KE tiddefinixxi fl-Artikolu 5 (2) tagħha, liema disposizzjonijiet ta' l-acquis ta' Schengen huma applikabbli għall-Ġibiltà.
(8)
Ġie konkluż Ftehim bejn il-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja dwar l-istabbiliment ta' drittijiet u obbligi bejn l-Irlanda u r-Renju Unit tal-Gran Brittanja u l-Irlanda ta' Fuq, min-naħa waħda, u r-Repubblika ta' l-Islanda u r-Renju tan-Norveġja, min-naħa l-oħra, fl-oqsma ta' l-acquis ta' Schengen li japplikaw għal dawn l-Istati (2). Abbażi ta' l-Artikolu 2 ta' dak il-Ftehim, il-Kumitat Imħallat, stabbilit skond l-Artikolu 3 tal-Ftehim konkluż mill-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja dwar l-assoċjazzjoni ta' dawn ta' l-aħħar ma' l-implimentazzjoni, l-applikazzjoni u l-iżvilupp ta' l-acquis ta' Schengen (3), ġie konsultat dwar it-tħejjija ta' din id-Deċiżjoni skond l-Artikolu 4 tiegħu,
IDDEĊIEDA KIF ĠEJ:
Artikolu 1
Id-disposizzjonijiet imsemmija fl-Artikolu 1a(i), (b), (ċ)(i) u (d)(i) tad-Deċiżjoni 2000/365/KE għandhom jiddaħħlu b'effett għar-Renju Unit mill-1 ta' Jannar 2005.
Id-disposizzjonijiet imsemmija fl-Artikolu 5(2) tad-Deċiżjoni 2000/365/KE għandhom jiddaħħlu b'effett għall-Ġibiltà mill-1 ta' Jannar 2005.
Id-disposizzjonijiet ta' l-atti li jikkostitwixxu żviluppi ta' l-acquis ta' Schengen adottati mid-Deċiżjoni 2000/365/KE u elenkati fl-Anness 1 ta' din id-Deċiżjoni għandhom jiddaħħlu b'effett għar-Renju Unit u għal Ġibiltà mill-1 ta' Jannar 2005.
Id-disposizzjonijiet ta' l-atti li jikkostitwixxu żviluppi ta' l-acquis ta' Schengen adottati mid-Deċiżjoni 2000/365/KE u elenkati fl-Anness II għandhom jiddaħħlu b'effett għar-Renju Unit mill-1 ta' Jannar 2005.
Artikolu 2
Komunikazzjonijiet formali u trasmissjoni ta' deċiżjonijiet bejn l-awtoritajiet ta' Ġibilta', inkluż l-awtoritajiet ġudizzjarji, u dawk ta' l-Istati Membri ta' l-Unjoni Ewropea (ħlief ir-Renju Unit) għall-finijiet ta' din id-Deċiżjoni għandhom jitwettqu skond il-proċedura prevista fl-arranġamenti relatati ma' l-awtoritajiet ta' Ġibiltà fil-kuntest ta' l-istrumenti ta' l-UE u tal-KE u t-trattati relatati (ara l-Anness III għal din id-Deċiżjoni), konklużi bejn Spanja u r-Renju Unit fid-19 ta' April 2000 u komunikati lill-Istati Membri u l-istituzzjonijiet ta' l-Unjoni Ewropea.
Artikolu 3
Din id-Deċiżjoni għandu jkollha effett fil-jum ta' wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussel, nhar it-22 ta' Diċembru 2004.

Labels: 10
18
15
11